1Bara eka te Yesus buli haya-hayak dengan kare murid Ayue akan lewu-human Ayue. 2Hong andau Sabat Ie nampara majar hong huma sombayang. Are oloh aton intu hete. Metoh kare oloh te mahining auh ajar Yesus, ewen hengan toto. Ewen hamauh, "Bara kueh oloh toh mandino kakare taloh te? Kapintar-kaharati macam en je aton intu Ie toh? Kilen ampie Ie olih mawi taloh heran? 3En dia Ie toh je tukang kayu te, anak Maria, tuntang paharin Yakobus, Yoses, Yudas tuntang Simon? Ie, kare paharin Ayue awang bawi mahin aton melai hetoh kea." Tagal te ewen dia manarima Ie. 4Palus Yesus hamauh dengan ewen, "Ije biti nabi, hong kueh-kueh bewei ihormat oloh, tapi intu lewu-human ayue, tuntang bentok kare tundah-paharie tuntang keluarga Ayue, ie dia ihormat." 5Intu eka te, ije taloh heran mahin dia Yesus olih mawie, beken bara mampakeleh pire-pire oloh haban awie mingkes lengen Aie akan hunjun ewen. 6Ie hengan ewen te dia percaya. Limbah te Yesus haguet akan kare lewu je hakatokep hete, tuntang majar. 7Ie mantehau duewalas murid Ayue palus manyoho ewen haguet badue-badue tuntang manenga kuasa akan ewen hapae maharak kare roh papa. 8Ie majar ewen kalotoh: "Ela keton mimbit taloh en-en huang jalanan keton, beken bara sukah. Ela mimbit panginan atawa kambut sadakah, atawa duit. 9Keleh mahapan sapatu tapi ela mimbit due kalambar baju." 10Ie kea hamauh, "Amon keton tame akan ije huma, keleh melai hete sampai keton malihi lewu te. 11Tapi amon keton sampai ije eka, tuntang oloh hete dia maku manarima tuntang mahining auh keton, lihi ih eka te. Tuntang ngibas kawo bara pain keton kilau pampingat intu taharep ewen!" 12Maka duewalas murid Yesus te haguet. Ewen haguet mangabar barita je olon te musti hobah bara kare dosae. 13Kare murid Yesus te maharak kare setan, mohos undus intu oloh haban tuntang mampakeleh ewen. 14Kare barita tahiu taloh handiai je manjadi te sampai kea akan Raja Herodes, basa aran Yesus jari basewut intu hete-hete. Aton oloh je hamauh, "Yohanes Pampandoi jari belom haluli! Jete sababe Ie mandino kuasa malalus taloh heran te." 15Tapi kare oloh awang beken hamauh, "Ie te Elia." Aton tinai je hamauh, "Ie te nabi, sama kilau ije biti nabi jaman horan." 16Katika Herodes mahining hal te, ie hamauh, "Pasti toh, Yohanes Pampandoi je bihin inyohoku manetek takoloke. Toh ie jari belom haluli!" 17Basa helo bara te Herodes manyoho oloh manawan Yohanes, tuntang manameae akan huang penjara. Herodes mawie kalote awi soal Herodias, kabalin paharie kabuat, iete Pilippus. Basa Herodes jari kawin dengan Herodias, 18tuntang tahiu hal te Yohanes jari dia hakalayan maningak Herodes kalotoh, "Dia tau ikau kawin dengan kabalin paharim te!" 19Jete sababe Herodias handak mawi Yohanes, uka mampatei ie, tapi ie dia tau malalus hal te, awi ie ingahana awi Herodes. 20Basa Herodes jari manyoho oloh manjaga bua-buah kasalamatan ain Yohanes intu penjara, awi ie mikeh dengan Yohanes. Ie katawan Yohanes te ije biti oloh bahalap je inyoho awi Hatalla. Tuntang puna amon Yohanes hakotak, Herodes rajin kea mahininge, aloh ie tau gogop toto awi auh Yohanes te. 21Kajariae Herodias dinon akal huang katika je bahalap metoh andau Herodes ulang tahun. Katika te Herodes mawi pesta akan kakare pajabat gantong huang karajaan te, kare perwira tuntang kare bakas oloh lewu hong Galilea. 22Intu pesta te anak bawi bujang ain Herodias manari tuntang tari te paham mampahanjak atei Herodes tuntang kare oloh je dumah hete. Maka Herodes hamauh dengan bawi bujang te, "Ikau handak en, laku ih. Aku kareh handak manenga akam!" 23Palus Herodes hajanji dengan bawi bujang te hapan sumpah. Herodes hamauh, "Narai bewei je ilakum, kareh inengaku, aloh satengah bara karajaangku toh mahin tau!" 24Maka bawi bujang te balua tuntang misek dengan indue, "Umai, en je bahalap aku musti balakue?" Indue tombah, "Laku ih takolok Yohanes Pampandoi." 25Bawi bujang te bajeleng haluli manalih Herodes tuntang hamauh, "Aku balaku takolok Yohanes Pampandoi inenga akangku metoh toh kea intu ije bindang baki!" 26Mahining auh palakue te Herodes paham kapehe ateie. Tapi ie dia olih manolak palakue te awi ie jari sumpah intu taharep kare oloh parawei ayue te. 27Jadi ie balalu marentah ije biti pangawal ayue manduan takolok Yohanes Pampandoi. Maka prajurit te haguet akan penjara, palus manetek takolok Yohanes. 28Limbah te ie mimbit takolok te intu baki tuntang manyarahe akan bawi bujang te. Tuntang bawi bujang te manyarahe tinai akan indue. 29Katika kare murid Yohanes mahining hal te, ewen haguet manduan hantun Yohanes palus mangubure. 30Kare rasul je inyoho awi Yesus te limbah te haluli tinai, tuntang buli manalih Yesus. Ewen mansanan akae taloh samandiai je jari iawi ewen tuntang je iajar ewen. 31Are toto oloh je dumah baganti-bagilir, sampai Yesus dengan kare murid Ayue, kuman mahin dia panae. Tagal te Yesus hamauh dengan kare murid Ayue, "Has itah haguet akan eka je benyem, eka itah ngabuat arep itah tuntang keton tau malayan hanjulo." 32Maka ewen palus haguet mahapan arut manalih akan eka je benyem. 33Tapi are oloh jari mite ewen malihi eka te, tuntang katawan, eweh ewen te. Jadi bara kakare lewu hong daerah te, kare oloh baradari mahalau jalan hunjun petak mananselo Yesus tuntang kare murid Ayue. 34Katika Yesus lumpat bara arut, Ie mite oloh are. Ie masi dengan ewen, awi ewen sama kilau tabiri je jaton bara sakatik. Maka Ie te nampara majar are hal akan ewen. 35Katika andau jari halemei, kare murid Yesus hamauh Dengae, "Andau jari handak hamalem tuntang eka toh kejau bara lewu. 36Labih bahalap Bapa manyoho kare oloh te haguet, mangat ewen tau mamili panginan hong kare lewu je aton lakau tokep hetoh." 37Tapi Yesus tombah, "Keton ih mampakanan ewen." "Bah, en ikei musti haguet mamili rote akan rega due ratus perak hapan mampakanan kare oloh toh?" kakai auh kare murid Yesus te. 38Palus Yesus misek, "Pire rote aton ain keton? Coba ite helo." Limbah ewen mitee, ewen hamauh, "Aton lime rote tuntang due kongan lauk kea." 39Palus Yesus manyoho oloh te samandiai mondok hatumpok-hatumpok intu hunjun oru je bahijau. 40Kare oloh te mondok hatumpok-hatumpok. Aton je saratus biti huang ije katumpok, tuntang aton kea lime puluh biti huang ije katumpok. 41Limbah te Yesus manduan lime rote tuntang due lauk te, palus Ie mananggera akan langit tuntang manarimakasih akan Hatalla. Limbah te Ie mangiwak-mangiwak rote te mahapan lengen Aie akan kare murid Ayue uka imbagi akan oloh are te. Tuntang due lauk te imbagi kea akan ewen samandiai. 42Ewen kuman sampai besoh. 43Limbah te kalabien panginan te inampunan awi kare murid Yesus -- karee aton due walas lontong kontep. 44Kakare oloh hatue je kuman rote te aton kurang labih lime koyan biti. 45Limbah te Yesus bajeleng manyoho kare murid Ayue haguet mahapan arut mananselo Ie haguet akan Betsaida intu saran danau Galilea, pandehan Ie manyoho oloh are te buli. 46Limbah Ie manyoho oloh te buli, Yesus haguet manalih bukit mangat balakudoa. 47Katika jari hamalem arut ewen murid Yesus te aton hong bentok danau haliai, tapi Yesus magon aton hunjun petak. 48Ie mite ewen te heka toto mambesei arut ewen te awi mambesei manahusong riwut. Tagal te, kurang labih helat pukul telo dengan pukul jahawen hanjewu, Ie dumah manalih ewen mananjong hunjun danum. Tuntang Ie mananjong tarus kilau jaka Ie handak mahalau ewen. 49Metoh ewen mite Ie mananjong hunjun danum, ewen manyangka Ie te kambe, 50sampai ewen mangkariak awi kikehe. Awi ewen samandiai mite Ie tuntang ewen paham tarewen. Tapi Yesus hakotak dengan ewen, "Keleh sanai ih! Aku toh Yesus. Ela mikeh!" 51Palus ie lumpat akan arut ewen, tuntang riwut mahin tadoh kea. Kare murid Yesus hengan toto. 52Taloh heran dengan lime kabawak rote te magon hindai ewen haratie. Bahali akan ewen manarimae. 53Metoh sampai hong saran danau dipah silae, ewen mampatende arute hong saran danau Genesaret. 54Katika ewen lumpat bara arut, kare oloh mite je dumah te Yesus. 55Balalu ewen te dari-daria akan kanih-kate hapus eka hakaliling te, tuntang nampara mimbit kare oloh haban hunjun amak manalih Yesus. Amon ewen mahining Yesus aton hong ije eka, ewen mimbit kare oloh haban te akan hete. 56Hong kueh bewei Yesus dumah, en hong lewu hai, lewu korik, atawa hong dukoh, akan hete kea oloh harajur dumah tuntang mingkes kare oloh haban hong bentok lewu. Palus ewen balaku nyame-nyame uka kare oloh haban te inyoho ih manigong jubah Yesus, aloh buah lawin jubahe barangai. Uras ewen je manigonge te manjadi keleh.
Copyright
Learn More
bjn_Latn zho_Hant eng_Latn